A Tanács közös álláspontja

(2002. december 10.)

a Szomáliával szembeni korlátozó intézkedésekről

(2002/960/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 15. cikkére,

mivel:

(1) 1992. január 23-án az ENSZ Biztonsági Tanácsa elfogadta a 733 (1992) sz. határozatot, a továbbiakban: "ENSZ BTH 733 (1992)", amely általános és teljes embargóval sújt minden, Szomáliába irányuló fegyver- és hadfelszerelési szállítmányt (a továbbiakban: "fegyverembargó").

(2) 2001. június 19-én az ENSZ Biztonsági Tanácsa elfogadta az 1356 (2001) sz. határozatot, amely bizonyos kivételeket engedélyez a fegyverembargó alól.

(3) 2002. július 22-én az ENSZ Biztonsági Tanácsa elfogadta az 1425 (2002) sz. határozatot, amely a fegyverembargót kiterjeszti a Szomáliának nyújtott közvetlen vagy közvetett műszaki tanácsadásra, pénzügyi vagy egyéb segítségre és a katonai tevékenységgel kapcsolatos kiképzésre.

(4) 2002. július 22-én a Tanács megerősítette, hogy továbbra is támogatja a Kormányközi Fejlesztési Hivatal (KFH) 2000. november 24-i és 2002. január 11-i határozatait, amelyek általános keretet nyújtanak a szomáliai megbékélési folyamathoz és körvonalazta az Európai Unió Szomáliával kapcsolatos céljait.

(5) 2002. október 15-én a kenyai Eldoretben megindult a béke- és megbékélési folyamat, amelyet a szomáliai felek 2002. október 27-i nyilatkozata követett az ellenségeskedés megszüntetéséről és a folyamat szervezeti kereteiről és alapelveiről, mint a széleskörű megegyezés alapjául szolgáló döntő lépésről, amelyet az Európai Unió üdvözölt.

(6) Egyes intézkedések végrehajtásához a Közösség fellépésére van szükség,

ELFOGADTA EZT A KÖZÖS ÁLLÁSPONTOT:

1. cikk

(1) A tagállamok állampolgárai részéről vagy a tagállamok területéről tilos származási helyüktől függetlenül fegyvereket és minden egyéb ezekkel kapcsolatos anyagot szállítani vagy értékesíteni Szomália számára, ideértve a fegyvereket és lőszereket, katonai járműveket és felszereléseket, katonai jellegű felszereléseket és a felsoroltak pótalkatrészeit.

(2) A tagállamok állampolgárai részéről vagy a tagállamok területéről tilos műszaki tanácsadást, pénzügyi vagy egyéb segítséget és a katonai tevékenységgel kapcsolatos kiképzést közvetlen vagy közvetett formában Szomáliának nyújtani, ideértve különösen a műszaki kiképzést és az (1) bekezdésben említett eszközökkel való ellátást, ezek előállítását, karbantartását vagy használatát.

(3) Az (1) és (2) bekezdés nem alkalmazandó a kizárólag humanitárius vagy védelmi célra szolgáló, halált nem okozó katonai felszerelésekre vagy az Unió, a Közösség vagy a tagállamok intézményépítő programjai, benne a biztonságpolitika céljára szolgáló eszközökre, amelyek bevitele a béke- és megbékélési folyamat keretében, az ENSZ BT 751 (1992) sz. határozatának (11) bekezdésével létrehozott bizottság előzetes jóváhagyásával történt, továbbá nem alkalmazandó a védőruházatra, ideértve azokat a golyóálló mellényeket és katonai sisakokat, amelyeket az ENSZ személyzetének tagjai, a média képviselői és a humanitárius és fejlesztési munkatársak, illetve a kisegítő személyzet tagjainak kizárólagos használatára, átmeneti jelleggel vittek be Szomáliába.

2. cikk

A tagállamok tájékoztatják egymást és a Bizottságot a közös álláspont alapján hozott intézkedésekről és az ezzel a közös állásponttal kapcsolatban rendelkezésükre álló minden fontos információról.

3. cikk

Ez a közös álláspont az elfogadása napján lép hatályba.

4. cikk

Ezt a közös álláspontot a Hivatalos Lapban ki kell hirdetni.

Kelt Brüsszelben, 2002. december 10-én.

a Tanács részéről

az elnök

P. S. Møller

--------------------------------------------------